b'\n_START_ARTICLE_\nAnja Kotar\n_START_SECTION_\nZa\xc4\x8detki v Sloveniji\n_START_PARAGRAPH_\nPles je za\xc4\x8dela trenirati pri petih, klasi\xc4\x8dni klavir pa igra od \xc5\xa1estega leta. Skozi leta se je udele\xc5\xbeila ve\xc4\x8d narodnih in mednarodnih klavirskih tekmovanj, na katerih je bila ve\xc4\x8dkrat nagrajena. Klavirja ni igrala le kot solistka, ampak je bila 3 leta tudi del tria Allegria (skupaj s \xc4\x8delistom in violinistom). 2004 je s svojo show dance skupino zmagala na svetovnem prvenstvu (v show danceu) v nem\xc5\xa1ki Riesi._NEWLINE_Poleg plesa in klavirja jo je od nekdaj zanimalo tudi petje. 2012 se je prijavila na slovenski X Factor. \xc4\x8ceprav je na avdiciji pred sodniki navdu\xc5\xa1ila s svojo izvedbo Adeline \xc2\xbbMake You Feel My Love\xc2\xab, zaradi svoje starosti \xe2\x80\x93 bilo ji je komaj 14 let \xe2\x80\x93 ni napredovala v naslednji krog. Preizkusila se je tudi v igralstvu: igrala je v priljubljenem mladinskem filmu Gremo mi po svoje in njegovem nadaljevanju Gremo mi po svoje 2 (vloga sestre snemalca Klemena). Osnovno \xc5\xa1olo je obiskovala v Trnovem.\n_START_SECTION_\nSelitev v Ameriko\n_START_PARAGRAPH_\nAvgusta 2012 se je z dru\xc5\xbeino (mamo Ireno in o\xc4\x8detom Robertom, ki sta tam odprla podjetje, ter bratom Klemenom) preselila v San Jose v Kaliforniji. Tam se je vpisala na konservatorij Valley Christian (Valley Christian Conservatory), glasbena smer \xe2\x80\x93 klavir. Na Valley Christianu se je za\xc4\x8dela udejstvovati na podro\xc4\x8dju glasbenega gledali\xc5\xa1\xc4\x8da in d\xc5\xbeeza (pela je v d\xc5\xbeez zasedbi Room 107, s katero so 2013 prejeli nagrado downbeat). V prvem letu je igrala v muzikalih You\'re A Good Man, Charlie Brown in Guys and Dolls, jeseni 2013 v The Drowsy Chaperone, marca 2014 je v vlogi \xc4\x8darovnice nastopila v Into the Woods, oktobra v Anything Goes (vloga Reno Sweeney), marca 2015 pa v Shrek the Musical (kot zmaj in Humpty Dumpty). Napisala in re\xc5\xbeirala je svoj lasten muzikal Valentine\'s Day. Re\xc5\xbeirala je tudi English Made Simple (december 2014) in muzikal Godspell (maj 2015). V muzikalu se je izpopolnjevala pri newyor\xc5\xa1ki Zvezi broadwayskih umetnikov (Broadway Artists Alliance). Udele\xc5\xbeila se je ve\xc4\x8d d\xc5\xbeez festivalov in bila na njih kar nekajkrat nagrajena: San Mateo, november 2014 \xe2\x80\x93 nagrada za izjemno solistko (Outstanding Soloist Award); Folson, januar 2015 \xe2\x80\x93 nagrada za izjemnost (Award of Excellence); El Cerrito, februar 2015 in Reno, april 2015 \xe2\x88\x92 nagrada za izjemne glasbene sposobnosti (Outstanding Musicianship Award). Na \xc4\x8dasten recitalu (Honors Recital) konservatorija Valley Christian je nastopila tako v letu 2013 (s \xc2\xbbFeeling Good\xc2\xab) kot 2014 (z \xc2\xbbI Will Always Love You\xc2\xab) in obakrat prejela \xc5\xa1tipendijo v vrednosti 2000 dolarjev. Prejela je tudi presti\xc5\xbeno nagrado VC za izredne umetni\xc5\xa1ke dose\xc5\xbeke._NEWLINE_Februarja 2013 se je v Los Angelesu udele\xc5\xbeila avdicij za NBC-jev The Voice. Ker je bila njena dru\xc5\xbeina v dr\xc5\xbeavi na podlagi delovne vize, je niso mogli spustiti na slepe avdicije (blind auditions), ki so predvajane na televiziji._NEWLINE_Junija 2015 je pri losangele\xc5\xa1ki Universal Music Group posnela svoj debitantski EP (malo plo\xc5\xa1\xc4\x8do) Nomad, ki ga je financirala s pomo\xc4\x8djo uspe\xc5\xa1ne kampanje na Kickstarterju, septembra pa je pri\xc4\x8dela s \xc5\xa1tudijem na Glasbenem kolid\xc5\xbeu Berklee. Decembra je na svojem Soundcloudu objavila akusti\xc4\x8dni bo\xc5\xbei\xc4\x8dni EP priredb z naslovom Blue Christmas. EP Nomad je uradno iz\xc5\xa1el februarja 2016. 2017 je sledil "dolgometra\xc5\xbeni" album z istim imenom, 2018 pa \xc5\xa1e "live" razli\xc4\x8dica._NEWLINE_Udele\xc5\xbeila se je avdicije za 16. sezono \xc5\xa1ova American Idol (2018; avdicije so bile jeseni 2017).\n_START_SECTION_\nDSZG 2016\n_START_PARAGRAPH_\nFebruarja 2016 je sodelovala na dveh ve\xc4\x8derih festivala Dnevi slovenske zabavne glasbe: na pop-rock ve\xc4\x8deru s \xc2\xbb\xc4\x8cas je zdaj\xc2\xab, kjer je bila ena izmed superfinalistk, in Emi, slovenskem izboru za evrovizijskega predstavnika v Stockholmu, s \xc2\xbbToo Cool\xc2\xab.'